b'\n_START_ARTICLE_\nTrak\xc5\xb3 herbas\n_START_SECTION_\nApra\xc5\xa1as\n_START_PARAGRAPH_\nRaudoname skydo lauke juodaplauk\xc4\x97 bekakl\xc4\x97 Jono Krik\xc5\xa1tytojo galva, veidas k\xc5\xabno spalvos.\n_START_SECTION_\nIstorija\n_START_PARAGRAPH_\nIki \xc5\xa1iol nepavyko nustatyti, kada senoji Lietuvos sostin\xc4\x97 gavo savivaldos teises, nes nei\xc5\xa1liko pirmoji privilegija ar jos nuora\xc5\xa1ai. \xc5\xbdinoma tik, kad 1441 m. kovo 27 d. Lietuvos didysis kunigaik\xc5\xa1tis Kazimieras Trak\xc5\xb3 karaimams suteik\xc4\x97 Magdeburgo teises. Trak\xc5\xb3 miestie\xc4\x8diai krik\xc5\xa1\xc4\x8dionys tokiomis teis\xc4\x97mis jau naudojosi. Manoma, kad \xc5\xa1ias teis\xc4\x99s jau buvo suteik\xc4\x99s Lietuvos didysis kunigaik\xc5\xa1tis Vytautas, tik nesutariama kada tai gal\xc4\x97jo \xc4\xafvykti. Vieni \xc5\xa1altiniai teigia, kat tai gal\xc4\x97jo b\xc5\xabti XIV a. pab., kiti nurodo 1409 m._NEWLINE_Jei ir pavykt\xc5\xb3 rasti Trak\xc5\xb3 miesto privilegijas, duomen\xc5\xb3 apie miesto herb\xc4\x85 jose nerastume. Tuomet \xc5\xa1is miesto atributas neb\xc5\xabdavo fiksuojamas._NEWLINE_Vienintelis \xc5\xa1iuo metu Trak\xc5\xb3 herbo ikonografijos \xc5\xa1altinis - senieji miesto antspaudai. Juose vaizduojama veidu \xc4\xaf \xc5\xbei\xc5\xabrov\xc4\x85 atsukta \xc5\xa1v. Jono Krik\xc5\xa1tytojo galva. Tai labai retas simbolis Lietuvos miest\xc5\xb3 herbuose, iki XVI a. antrosios pus\xc4\x97s tok\xc4\xaf simbol\xc4\xaf tur\xc4\x97jo tik Trakai, tod\xc4\x97l manoma, jog b\xc5\xabtent toks herbas buvo pavaizduotas Vilniaus kapitulos XVI a. sudarytame herbyne (dabar saugomas Pary\xc5\xbeiaus arsenalo bibliotekoje). \xc5\xa0iame herbyne, tarp miest\xc5\xb3 simboli\xc5\xb3 yra raudoname skyde pavaizduota \xc5\xa1v. Jono Krik\xc5\xa1tytojo galva. Deja, prie herbo nerasta duomen\xc5\xb3 kuriam miestui herbas priklauso._NEWLINE_Manoma, kad tokio herbo pasirinkim\xc4\x85 l\xc4\x97m\xc4\x97 Lietuvos krik\xc5\xa1tas, paskatin\xc4\x99s religin\xc4\x99 simbolik\xc4\x85 vartoti visuomeniniame gyvenime. Nuo XVIII a. prad\xc5\xbeios miesto magistrato antspauduose \xc5\xa1ventojo galva imta vaizduota profiliu. Toks miesto herbas i\xc5\xa1liko iki 1831 m. sukilimo. 1845 m. Rusijos imperijos vald\xc5\xbeia suteik\xc4\x97 Trak\xc5\xb3 apskri\xc4\x8diai nauj\xc4\x85 herb\xc4\x85, kuriame vaizduoti pilies vartai su kardais. Iki XX a. vidurio toks herbas buvo ir miesto herbu._NEWLINE_Atkuriant istorin\xc4\xaf miesto herb\xc4\x85, remtasi i\xc5\xa1likusiais seniausiais miesto antspaudais, o spalvoms nustatyti \xe2\x80\x93 Pary\xc5\xbeiaus arsenalo bibliotekoje saugom\xc5\xb3 herbyn\xc5\xb3 ir Lietuvos herb\xc5\xb3 spalvinimo tradicijomis. Istorin\xc4\xaf Trak\xc5\xb3 miesto herb\xc4\x85 1996 m. sausio 23 d. patvirtino Lietuvos Prezidentas.'